Návrh

Zákon
z .......................... 2002

o  ozbrojených  silách Slovenskej republiky

Národná rada Slovenskej republiky sa uzniesla na tomto zákone:

§ 1
 Predmet úpravy

Tento zákon upravuje postavenie základných zložiek ozbrojených síl Slovenskej republiky (ďalej len „ozbrojené sily“) ich úlohy a ich použitie, riadenie, velenie a kontrolu ozbrojených síl, mobilizáciu ozbrojených síl a prípravu ozbrojených síl. Ďalej vymedzuje vojenskú zbraň a vojenský zbraňový systém a upravuje ich použitie, ako aj použitie donucovacích prostriedkov, medzinárodnú spoluprácu ozbrojených síl a vyslanie ozbrojených síl mimo územia Slovenskej republiky.

§ 2
Ozbrojené sily 

(1) Na zachovanie mieru a bezpečnosti Slovenskej republiky a na plnenie záväzkov vyplývajúcich z medzinárodných zmlúv, ktorými je Slovenská republika viazaná, sa vytvárajú ozbrojené sily. 

(2) Ozbrojené sily tvoria príslušníci ozbrojených síl (ďalej len „vojak“), ktorí vykonávajú                      
a)  povinnú vojenskú službu,) 
b)  prípravnú službu alebo profesionálnu službu.2)

(3) Na plnení úloh ozbrojených síl sa podieľajú aj zamestnanci.3)
 
(4) Základné zložky ozbrojených síl sú
a) pozemné sily,
b) vzdušné sily,
c) sily výcviku a podpory.
	
	(5) Ozbrojené sily sú organizované vo vojenských útvaroch a vo vojenských zväzkoch. Vnútorné organizačné členenie, početné stavy vojakov a zamestnancov, logistické  zabezpečenie    a rozmiestnenie vojenských útvarov a vojenských zväzkov určuje na návrh náčelníka Generálneho štábu ozbrojených síl Slovenskej republiky (ďalej len „náčelník generálneho štábu“) minister obrany Slovenskej republiky (ďalej len „minister obrany“). 

		(6) Vojenská kancelária prezidenta Slovenskej republiky a Čestná stráž prezidenta Slovenskej republiky sú vojenské útvary ozbrojených síl; vnútorné organizačné členenie, rozmiestnenie a početné stavy vojakov a zamestnancov Vojenskej kancelárie prezidenta Slovenskej republiky a Čestnej stráže prezidenta Slovenskej republiky  určuje prezident Slovenskej republiky ako hlavný veliteľ ozbrojených síl.

	(7) Štát v konaní pred súdmi vo veciach ozbrojených síl zastupuje Ministerstvo obrany Slovenskej republiky (ďalej len „ministerstvo obrany“).

	(8) Majetok štátu, ktorý je v užívaní ozbrojených síl, spravuje ministerstvo obrany.

(9) Ozbrojené sily sú financované zo štátneho rozpočtu v súlade so zákonom o štátnom rozpočte na príslušný rozpočtový rok  prostredníctvom rozpočtovej kapitoly ministerstva obrany.4)

§ 3
Vojenská prísaha

	(1) Vojak skladá vojenskú prísahu, ktorá znie: 
„Slávnostne prisahám, že budem verný Slovenskej republike. Sľubujem, že budem zodpovedne plniť úlohy, ktoré ozbrojeným silám vyplývajú z Ústavy Slovenskej republiky, ústavných zákonov, zákonov a budem vykonávať vojenské rozkazy. Budem čestným, statočným, a disciplinovaným vojakom. Som pripravený brániť slobodu, nezávislosť, zvrchovanosť, suverenitu, územnú celistvosť Slovenskej republiky a nedotknuteľnosť jej hraníc. 
           Na to som pripravený vynaložiť všetky svoje sily a schopnosti a nasadiť aj svoj život. 
           Tak prisahám!“

	(2) Ak vojak povinnej vojenskej služby nezloží vojenskú prísahu podľa odseku 1, nemá to vplyv na plnenie základných povinností, ktoré mu vyplývajú z osobitného predpisu.5)

§ 4
Úlohy a použitie ozbrojených síl

(1) Ozbrojené sily sú rozhodujúcim výkonným prvkom systému obrany Slovenskej republiky. Hlavnou úlohou ozbrojených síl je zaručovať  obranu Slovenskej republiky a bezpečnosť štátu pred vonkajším ozbrojeným napadnutím cudzou mocou a plnenie záväzkov vyplývajúcich z medzinárodných zmlúv, ktorými je Slovenská republika viazaná a podieľať sa na zachovávaní verejného poriadku a bezpečnosti štátu, jeho zvrchovanosti, územnej celistvosti a nedotknuteľnosti hraníc.

(2) Poslaním a povinnosťou ozbrojených síl je podieľať sa na plnení úloh v čase výnimočného stavu alebo núdzového stavu, 6) pri ktorom sú ohrozené životy a zdravie osôb alebo majetok a pri odstraňovaní jeho následkov.
		
		(3) Ozbrojené sily v rámci poskytovania humanitárnej pomoci a v rámci  vojenských cvičení plnia úlohy aj mimo územia Slovenskej republiky; ak to vyplýva zo záväzkov z medzinárodných zmlúv, ktorými je Slovenská republika viazaná, plnia tiež úlohy v  mierových 

pozorovateľských misiách Organizácie Spojených národov, Organizácie pre bezpečnosť a spoluprácu v Európe a Európskej únie a úlohy vojenských misií medzinárodných organizácií.

(4)	Ozbrojené sily  možno použiť na
a)	ochranu štátnej hranice Slovenskej republiky,7)
b)	ochranu a obranu stavieb a budov, ktoré boli určené rozhodnutím vlády Slovenskej republiky (ďalej len „vláda“) ako objekty osobitnej dôležitosti alebo ďalšie dôležité objekty na obranu štátu,
c)	odstraňovanie následkov výnimočného stavu alebo núdzového stavu 6) a mimoriadnych udalostí,8)
d)	boj proti terorizmu,
e)	pátranie po lietadlách a pri záchrane ľudských životov, 9)
f)	zabezpečenie leteckej prepravy ústavných činiteľov určených vládou,
g)	zabezpečenie leteckej zdravotníckej prepravy.

	(5) Na základe žiadosti štátnych orgánov, obcí alebo vyšších  územných celkov môže veliteľ v rozsahu svojej pôsobnosti rozhodnúť o okamžitom použití vojakov ozbrojených síl a o nevyhnutnej logistickej podpore potrebnej na riešenie mimoriadnej udalosti.8)
	
	(6) Rozsah pôsobnosti veliteľa, ak ním nie je hlavný veliteľ ozbrojených síl, na plnenie úloh podľa odseku 5 určí minister obrany; ustanovenie osobitného predpisu týmto nie je dotknu-   té.10)
		
		(7) Postavenie a úlohy Vojenskej polície ako súčasti ozbrojených síl, ako aj postavenie                 a úlohy Vojenského spravodajstva upravujú osobitné zákony.11) 

	(8) Na plnení úloh ozbrojených síl sa podieľajú aj vojenské školy,12) vojenské súdy,13) vojenské prokuratúry,14) vyššia vojenská správa a územné vojenské správy, ako aj rozpočtové organizácie a príspevkové organizácie zriadené ministerstvom obrany.

§ 5
Vojenská kancelária prezidenta Slovenskej republiky a Čestná stráž
 prezidenta Slovenskej republiky

(1)	Vojenská kancelária prezidenta Slovenskej republiky
     a)   zabezpečuje veci súvisiace s 
    1.  výkonom funkcie prezidenta Slovenskej republiky ako hlavného veliteľa ozbrojených   
         síl,
     2.  velením Čestnej stráži prezidenta Slovenskej republiky.
b)   podieľa sa na zabezpečovaní vecí súvisiacich s výkonom ústavných právomocí prezidenta   
      Slovenskej republiky.
	       
		(2) Čestná stráž prezidenta Slovenskej republiky

a)	 vykonáva čestné stráženie sídla prezidenta Slovenskej republiky a hostí prezidenta Slovenskej republiky v tomto sídle, 
b)  organizuje a vykonáva vojenské pocty, najmä pri oficiálnych návštevách predstaviteľov       iných štátov a pri prijímaní vedúcich diplomatických misií prezidentom Slovenskej republiky,
    c)     v čase vojny, vojnového stavu, výnimočného stavu a núdzového stavu 6) plní úlohy ochra-
            ny prezidenta Slovenskej  republiky a obrany jeho sídla,
    d)    plní ďalšie úlohy určené prezidentom Slovenskej republiky.

§ 6
Riadenie ozbrojených síl

(1)  Riadenie ozbrojených síl je proces, v ktorom vláda a ministerstvo obrany v rozsahu svojej pôsobnosti rozhodujú o použití ozbrojených síl, usmerňujú činnosť ozbrojených síl, určujú celkové početné stavy vojakov a zamestnancov, rozmiestnenie ozbrojených síl a vo vymedzenom rozsahu vykonávajú kontrolu ich činnosti.

(2) Ozbrojené sily riadi
a)	vláda  a
b)	ministerstvo obrany.

(3) Vláda pri riadení ozbrojených síl na návrh ministra obrany 
a)	schvaľuje návrhy základných koncepčných dokumentov pre rozvoj a výstavbu ozbrojených síl, najmä Bezpečnostnú stratégiu Slovenskej republiky, Obrannú stratégiu Slovenskej republiky              a Vojenskú stratégiu Slovenskej republiky a predkladá ich Národnej rade Slovenskej republiky,
b)	rozhoduje o plánoch na použitie ozbrojených síl v čase vojny, vojnového stavu, výnimočného stavu a núdzového stavu, ak tento zákon neustanovuje inak,
c)	rozhoduje o počtoch hlavných druhov vojenských zbraní a vojenských zbraňových systémov a bojovej techniky v súlade s potrebami zabezpečenia obrany Slovenskej republiky                    a bezpečnosti štátu a medzinárodnými zmluvami, ktorými je Slovenská republiky viazaná,
d)	rozhoduje v ustanovenom rozsahu o použití  vojakov,
e)	určuje ústavných činiteľov, pre ktorých ozbrojené sily zabezpečujú leteckú prepravu,
f)   rozhoduje o celkových početných stavoch vojakov a zamestnancov v súlade s potrebami zabez-
     pečenia obrany Slovenskej republiky a v súlade s medzinárodnými zmluvami, ktorými je Slo-
     venská republika viazaná.

(4) Ministerstvo obrany pri riadení ozbrojených síl
a)	spracúva základné koncepčné dokumenty pre rozvoj a výstavbu ozbrojených síl, najmä Bezpečnostnú stratégiu Slovenskej republiky, Obrannú stratégiu Slovenskej republiky a Vojenskú stratégiu Slovenskej republiky a predkladá ich vláde,
b)	spracúva  plány použitia ozbrojených síl alebo ich časti v čase vojny, vojnového stavu, výnimočného stavu a núdzového stavu,
c)	navrhuje počty hlavných druhov vojenských zbraní, vojenských zbraňových systémov a bojovej techniky v súlade s potrebou zabezpečenia obrany Slovenskej republiky                      a bezpečnosti štátu a v súlade s medzinárodnými zmluvami, ktorými je Slovenská republika viazaná,
d)	navrhuje celkové početné stavy vojakov a zamestnancov v súlade s potrebami zabezpečenia obrany Slovenskej republiky a bezpečnosti štátu a medzinárodnými zmluvami, ktorými je Slovenská republika viazaná, a predkladá ich vláde na rozhodnutie,
e)	zodpovedá za doplňovanie ozbrojených síl vojakmi a zamestnancami,
f)	zabezpečuje ozbrojené sily vojenským materiálom a bojovou technikou na plnenie úloh ozbrojených síl,
g)	zodpovedá za prípravu a riadenie mobilizácie ozbrojených síl,
h)	vykonáva vnútornú kontrolu v  ozbrojených silách,
i)	vykonáva overovanie  plnenia požiadaviek bezpečnosti vyhradených technických zariadení a technických zariadení používaných v ozbrojených silách,
j)	plní ďalšie úlohy ustanovené osobitnými predpismi.15) 

§ 7
Velenie ozbrojeným silám

(1) Velenie ozbrojeným silám je proces, v ktorom veliteľ vydáva v rozsahu svojej pôsobnosti vojenské rozkazy na zabezpečenie plnenia úloh ozbrojených síl. 

(2) Ozbrojeným silám v rozsahu svojej pôsobnosti velí
a)	prezident Slovenskej republiky,16)
b)	náčelník generálneho štábu  a  
c)	ostatní ustanovení velitelia.17)

            (3) Prezident Slovenskej republiky
a)   vydáva vojenské rozkazy ozbrojeným silám,
b)   schvaľuje a vydáva základné vojenské poriadky,
c)	schvaľuje a vydáva organizačný poriadok Vojenskej kancelárie prezidenta Slovenskej republiky,
d)	zapožičiava čestné alebo historické názvy vojenským útvarom a vojenským zväzkom,
e)	zapožičiava vojenským útvarom a vojenským zväzkom bojové zástavy,
f)	na návrh ministra obrany vymenúva a odvoláva náčelníka Vojenskej kancelárie prezidenta          
      Slovenskej republiky, ktorý je mu podriadený a zodpovedá mu za výkon svojej funkcie.

(4) Generálny štáb ozbrojených síl Slovenskej republiky (ďalej len „generálny štáb“) odborne, organizačne a technicky zabezpečuje velenie v ozbrojených silách. 
 
(5) Na čele generálneho štábu je náčelník generálneho štábu, ktorý velí ozbrojeným silám. Náčelníka generálneho štábu vymenúva a odvoláva prezident Slovenskej republiky na návrh ministra obrany. Je podriadený ministrovi obrany, ktorému zodpovedá za výkon svojej funkcie.
 
§ 8
Kontrola ozbrojených síl

            Kontrolu ozbrojených síl vykonávajú štátne orgány podľa osobitných predpisov. 18)

§ 9
Príprava ozbrojených síl

(1) Hlavným cieľom prípravy ozbrojených síl je sformovať, rozvíjať a zdokonaľovať vojensko odbornú pripravenosť a psychickú odolnosť, fyzickú zdatnosť a sociálnu, mravnú, intelektuálnu a kultúrnu vyspelosť každého vojaka na plnenie úloh ozbrojených síl.
	
(2)    Základnou metódou  prípravy ozbrojených síl podľa odseku 1 je vojenské vyučovanie a výcvik vojakov.

(3) Vojenské vyučovanie a výcvik vojakov sa uskutočňuje najmä na území Slovenskej republiky; možno ho uskutočniť aj na území iných štátov na základe medzinárodných zmlúv a v súlade s platným právnym poriadkom zmluvných strán.

	(4) Zamestnanci, ktorí sa podieľajú na plnení úloh ozbrojených síl, sú povinní udržiavať, obnovovať, prehlbovať a zvyšovať si svoju odbornú pripravenosť a kvalifikáciu; rozsah a podmienky vzdelávania  týchto zamestnancov určí minister obrany.

§ 10
Mobilizácia ozbrojených síl

		(1) Mobilizácia ozbrojených síl je hromadné povolanie vojakov, odvedencov, vojakov       v zálohe a vojakov povinnej vojenskej služby, ktorým bol výkon vojenskej služby prerušený         v súlade s osobitným predpisom,19) na výkon mimoriadnej služby a poskytnutie vecných prostriedkov a ubytovania právnickými osobami, fyzickými osobami oprávnenými na podnikanie a fyzickými osobami a plnenie pracovnej povinnosti fyzickými osobami.20)

(2) Odvedenci, vojaci v zálohe a vojaci povinnej vojenskej služby, ktorým bol výkon vojenskej služby prerušený v súlade s osobitným predpisom, 19) sú dňom  nariadenia mobilizácie prezidentom Slovenskej republiky povolaní na výkon mimoriadnej služby; vojaci, ktorí vykonávajú povinnú vojenskú službu, prípravnú službu alebo profesionálnu službu sú dňom nariadenia mobilizácie zaradení na výkon mimoriadnej služby. 

(3) Mobilizácia ozbrojených síl môže byť všeobecná alebo čiastočná. 
		
		(4) Všeobecná mobilizácia sa vzťahuje na celé územie Slovenskej republiky, na všetkých odvedencov, vojakov v zálohe a vojakov povinnej vojenskej služby, ktorým bol výkon vojenskej služby prerušený v súlade s osobitným predpisom, 19) vojakov, ktorí vykonávajú povinnú vojenskú službu, prípravnú službu alebo profesionálnu službu; ďalej sa vzťahuje na poskytnutie vecných prostriedkov a ubytovania právnickými osobami, fyzickými osobami oprávnenými na podnikanie a fyzickými osobami a na plnenie pracovnej povinnosti fyzickými osobami.20)
				
		(5) Čiastočná mobilizácia sa vzťahuje na celé územie Slovenskej republiky alebo na časť jej územia. Ďalej sa vzťahuje na časť odvedencov, vojakov v zálohe a vojakov povinnej vojenskej služby, ktorým bol výkon vojenskej služby prerušený v súlade s osobitným predpisom,19) vojakov, ktorí vykonávajú povinnú vojenskú službu, prípravnú službu alebo profesionálnu službu; ďalej sa vzťahuje na poskytnutie časti vecných prostriedkov a ubytovania právnickými osobami, fyzickými osobami oprávnenými na podnikanie a fyzickými osobami a plnenie pracovnej povinnosti fyzickými osobami.20)

(6) Mobilizácia ozbrojených síl sa nevzťahuje na občanov - mužov, ktorí majú brannú povinnosť, ale sú od výkonu povinnej vojenskej služby oslobodení,  nevzťahuje sa ani na odsúdených vo výkone trestu odňatia slobody 21) a na osoby vo výkone väzby. 22)	

(7) Po nariadení mobilizácie ozbrojených síl sú štátne orgány, obce a vyššie územné celky, právnické osoby, fyzické osoby oprávnené na podnikanie a fyzické osoby povinné plniť úlohy vyplývajúce z
a)	mobilizačnej výzvy, ktorá obsahuje rozhodnutie prezidenta Slovenskej republiky o nariadení mobilizácie ozbrojených síl,
b)	mobilizačného oznámenia, ktoré obsahuje pokyny pre právnické osoby, fyzické osoby oprávnené na podnikanie a fyzické osoby  na uskutočnenie mobilizácie ozbrojených síl; 
c)	povolávacích rozkazov,
d)	rozhodnutia o poskytnutí vecných prostriedkov a poskytnutí ubytovania.

(8) Mobilizačná výzva sa vyhlasuje prostredníctvom hromadných informačných prostriedkov. Po nariadení mobilizácie ozbrojených síl uverejní obec mobilizačné oznámenie na základe žiadosti územnej vojenskej správy spôsobom v obci obvyklým.

(9) Po nariadení mobilizácie ozbrojených síl vojaci vo výkone povinnej vojenskej služby, prípravnej vojenskej služby a profesionálnej služby, ktorí sa zdržiavajú v zahraničí, sú povinní po doručení oznámenia o nariadení mobilizácie ozbrojených síl bezodkladne sa vrátiť  na územie Slovenskej republiky a nastúpiť na výkon mimoriadnej služby.  

(10) Po nariadení mobilizácie ozbrojených síl vojaci, odvedenci, vojaci v zálohe a vojaci povinnej vojenskej služby, ktorým bol výkon vojenskej služby prerušený v súlade s osobitným predpisom, 19) ktorí sa zdržiavajú v zahraničí, sú povinní po doručení oznámenia o nariadení mobilizácie ozbrojených síl vrátiť sa do 15 dní na územie Slovenskej republiky a nastúpiť na výkon mimoriadnej služby.  

§ 11
Medzinárodná spolupráca ozbrojených síl

(1) Ozbrojené sily spolupracujú s ozbrojenými silami iných štátov na základe medzinárodných zmlúv, ktorými je Slovenská republika viazaná, a na základe členstva Slovenskej republiky v organizácii vzájomnej kolektívnej bezpečnosti.

(2) Ozbrojené sily sa môžu zúčastňovať na mierových operáciách pod velením medzinárodných organizácií, na vojenských cvičeniach mimo územia Slovenskej republiky a na vojenských cvičeniach na území Slovenskej republiky spoločne s ozbrojenými silami iných štátov.

§ 12
Vyslanie ozbrojených síl mimo územia Slovenskej republiky

(1) O vyslaní ozbrojených síl mimo územia Slovenskej republiky rozhodujú ústavné orgány, a to na účely
a)	humanitárnej pomoci, 
b)	vojenského cvičenia,
c)	mierovej pozorovateľskej misie,
d)	mierovej operácie,
e)	plnenia záväzku z medzinárodnej zmluvy o spoločnej obrane proti napadnutiu. 

(2) Súhlas na vyslanie profesionálneho vojaka na plnenie úloh podľa odseku 1 sa nevyžaduje. Vyslanie vojaka povinnej vojenskej služby na plnenie úloh podľa odseku 1 písm. c) a d) možno uskutočniť len s jeho súhlasom. Zamestnanca, ktorý sa podieľa na plnení úloh ozbrojených síl podľa odseku 1, možno vyslať len s jeho súhlasom.

(3) Návrh na vyslanie ozbrojených síl mimo územia Slovenskej republiky vláde predkladá minister obrany; návrh obsahuje
a)	názvy vojenských útvarov a vojenských zväzkov, počet vysielaných vojakov a zamestnancov, ktorí sa podieľajú na plnení úloh ozbrojených síl, územie, na ktoré sa vysielajú na plnenie úloh a čas, na ktorý sa vysielajú mimo územia Slovenskej republiky,
b)	účel vyslania ozbrojených síl mimo územia Slovenskej republiky, ich úlohy a rozsah ich činnosti,
c)	systém riadenia a velenia vyslaným ozbrojeným silám a orgán medzinárodnej organizácie, ktorému sú podriadené počas ich vyslania mimo územia Slovenskej republiky,
d)	orgány štátnej správy Slovenskej republiky, ktoré sú zodpovedné za spoluprácu s riadiacimi orgánmi príslušnej medzinárodnej organizácie v oblasti riadenia činnosti a zabezpečenia ozbrojených síl, ktoré plnia úlohy mimo územia Slovenskej republiky,
e)	určenie vojenskej výzbroje, vojenskej techniky, vojenského materiálu a poskytovanie služieb,
f)	spôsob a termín odchodu a návratu vyslaných ozbrojených síl.

(4) Čas, na ktorý sú ozbrojené sily vyslané mimo územia Slovenskej republiky je určený trvaním mandátu pre danú misiu.23) O každej zmene mandátu misie a o zmene územia mimo Slovenskej republiky, na ktoré boli ozbrojené sily vyslané, rozhoduje vláda alebo Národná rada Slovenskej republiky.

 (5) Ak je potrebné skrátiť určený čas  vyslania ozbrojených síl mimo územia Slovenskej republiky, o skrátení tohto času rozhoduje vláda alebo Národná rada Slovenskej republiky.

(6)  Vojakov a zamestnancov, ktorí sa podieľajú na plnení úloh ozbrojených síl možno vyslať mimo územia Slovenskej republiky až  po dosiahnutí určenej úrovne ich vycvičenosti a odbornej pripravenosti.

(7) Požiadavky na úroveň vycvičenosti a odbornej pripravenosti vojakov ozbrojených síl a zamestnancov v nadväznosti na špecifickosť úloh, na ktorých plnenie majú byť vojaci a zamestnanci vyslaní mimo územia Slovenskej republiky, určí minister obrany.

(8) Výber vojakov a zamestnancov, ktorí sa podieľajú na plnení úloh ozbrojených síl mimo územia Slovenskej republiky, vykonáva náčelník generálneho štábu.

(9) Vojaci a zamestnanci, ktorí sa podieľajú na plnení úloh ozbrojených síl a pôsobia mimo územia Slovenskej republiky sa riadia právnym poriadkom Slovenskej republiky a sú povinní dodržiavať právny poriadok prijímajúceho štátu, ak medzinárodná zmluva neustanovuje inak.

§ 13
Vojenská zbraň, vojenský zbraňový systém a ich použitie

(1) Na základe vojenského rozkazu 24) je vojak povinný použiť vojenskú zbraň alebo vojenský zbraňový systém na účely 

a)  zaručovania obrany  a bezpečnosti Slovenskej republiky pred jej vonkajším ozbrojeným   
     napadnutím cudzou mocou, 
b)  plnenia úloh prípravy ozbrojených síl podľa tohto zákona,
c)  plnenia záväzkov Slovenskej republiky vyplývajúcich z medzinárodných zmlúv vojen-
     skej povahy, ktorými je Slovenská republika viazaná.

(2)  Vojenskou zbraňou podľa odseku 1 sa rozumie strelná zbraň, 25) zbraň strieľajúca dávkou, bodná zbraň, sečná zbraň a zbraň hromadnej účinnosti. 26)  

(3) Vojenským zbraňovým systémom podľa odseku 1 je kombinácia jednej alebo viacerých vojenských zbraní, ktorá zahŕňa vojenské zariadenia, vojenský materiál, vojakov určených na ich obsluhu, prostriedky dopravy, prípadne rozmiestnenie vojenských útvarov a vojenských zväzkov.  

§ 14
Druhy donucovacích prostriedkov a ich použitie

 (1) Vojak môže pri plnení úloh ozbrojených síl vo výkone poriadkovej, strážnej, eskortnej alebo dozornej služby použiť donucovacie prostriedky, ktorými na účely tohto zákona sú:
a)	hmaty, chvaty, údery a kopy sebaobrany,
b)	hrozba použitia služobného psa,
c)	bodná zbraň alebo sečná zbraň,
d)	úder zbraňou,
e)	hrozba zbraňou,
f)	varovný výstrel do vzduchu,
g)	strelná zbraň.

(2) Zamestnanec, ktorý sa podieľa  na plnení úloh ozbrojených síl a je zaradený na výkon strážnej služby alebo dozornej služby, môže  pri  jej výkone použiť donucovacie prostriedky podľa odseku 1 v tých prípadoch a za tých istých podmienok ako vojak.
 
(3) Zamestnancom podľa odseku 2 môže byť len osoba, ktorá je občanom Slovenskej republiky, má trvalý pobyt na území Slovenskej republiky a spĺňa podmienky podľa osobitného predpisu. 27)

§ 15
Použitie donucovacích prostriedkov

(1) Na dosiahnutie účelu zákroku, podľa konkrétnej situácie, je vojak oprávnený namiesto  strelnej zbrane použiť pri zákroku hmaty, chvaty, údery a kopy sebaobrany alebo hrozbu použitia služobného psa,  bodnej zbrane alebo sečnej zbrane, úder zbraňou  alebo hrozbu zbraňou, varovný výstrel do vzduchu alebo strelnú zbraň.

(2) Vojak je oprávnený pri zákroku použiť iba ten z prostriedkov uvedených v odseku 1, ktorý umožňuje splnenie služobnej povinnosti a pritom čo najmenej ohrozuje život osoby, proti ktorej zakročuje; zároveň dbá, aby sa tento  donucovací prostriedok použil len primeraným spôsobom a aby prípadná škoda alebo iný následok nebol v zrejmom nepomere k významu chráneného záujmu. 

(2)	Vojak pred použitím donucovacích prostriedkov podľa odseku 1 je povinný podľa konkrétnej situácie vyzvať osobu, aby od svojho protiprávneho konania upustila.

§ 16
Použitie strelnej zbrane

(1) Vojak môže použiť strelnú zbraň pri výkone poriadkovej, strážnej, eskortnej alebo dozornej služby  
a)  ak ide o nutnú obranu alebo o krajnú núdzu, 28)
b)  na odvrátenie nebezpečného útoku alebo na odvrátenie hroziaceho nebezpečenstva, keď je
     ohrozený strážený objekt alebo strážené stanovište, a to po výzve, aby sa upustilo od útoku, 
c)  na zamedzenie úteku zo stráženého objektu alebo stráženého stanovišťa ozbrojenej osobe alebo    
     osobe dôvodne podozrivej zo spáchania obzvlášť závažného trestného činu, ktorú  nemožno                       
     iným spôsobom zadržať.                     

(2) Pred použitím strelnej zbrane je vojak povinný vyzvať osobu, proti ktorej zakročuje, aby upustila od protiprávneho konania s výstrahou, že bude použitá strelná zbraň.  Pred použitím strelnej zbrane je vojak povinný použiť tiež varovný výstrel. Od výstrahy zvolaním „Stoj!“, „Stoj, lebo strelím!“a varovného výstrelu do vzduchu môže vojak upustiť len v prípade, ak je sám napadnutý alebo ak je ohrozený život alebo zdravie inej osoby alebo vec neznesie odklad. 
	
(3) Pri použití strelnej zbrane je vojak povinný dbať na potrebnú opatrnosť, najmä aby čo najviac šetril život osoby, proti ktorej zákrok smeruje, a aby nebol ohrozený život ani zdravie   iných osôb.

(4) Použitie strelnej zbrane vojakmi vyslanými mimo územia Slovenskej republiky sa spravuje medzinárodným právom. 

§ 17
Povinnosti po  použití strelnej zbrane alebo iného
donucovacieho prostriedku

            (1) Po použití strelnej zbrane alebo iného donucovacieho prostriedku, pri ktorom došlo      k zraneniu osoby, je vojak a zamestnanec povinný, ak mu to okolnosti dovolia, poskytnúť zranenej osobe prvú pomoc a zabezpečiť lekárske ošetrenie. 

            (2)  Zákrok, pri ktorom sa použila strelná zbraň alebo iný donucovací prostriedok, je vojak povinný bezodkladne hlásiť služobnému orgánu alebo nadriadenému vojakovi; 29) ak strelnú zbraň alebo iný donucovací prostriedok použil zamestnanec, je povinný  takýto zákrok bezodkladne hlásiť vedúcemu zamestnancovi.

            (3) Ak použitím strelnej zbrane vzniknú pochybnosti o oprávnenosti použitia strelnej zbrane alebo iného donucovacieho prostriedku alebo ak sa jej použitím spôsobila smrť, ujma na zdraví alebo škoda na majetku, služobný orgán alebo nadriadený vojak alebo vedúci zamestnanec je povinný zistiť, či bola  strelná zbraň alebo iný donucovací prostriedok použitý v súlade s týmto zákonom.

(4) O použití strelnej zbrane alebo iného donucovacieho prostriedku vyhotoví služobný orgán alebo nadriadený vojak alebo vedúci zamestnanec záznam a predloží ho príslušnému prokurátorovi.

§ 18
Prechodné ustanovenia

(1) Vytvorením ozbrojených síl sa výkon povinnej vojenskej služby, prípravnej služby alebo profesionálnej služby neprerušuje.

(2) Práva a povinnosti z pracovnoprávnych vzťahov zamestnancov, ktorí plnia úlohy Armády Slovenskej republiky, sa od účinnosti tohto zákona uplatňujú voči ozbrojeným silám. 

(3) Vojenská prísaha zložená vojakmi podľa doterajších predpisov sa považuje za vojenskú prísahu zloženú podľa tohto zákona.

(4) Vojská ministerstva vnútra a  Železničné vojsko sa k 31. decembru 2002 zrušujú; dovtedy plnia úlohy podľa doterajších predpisov.

(5) Práva a povinnosti z pracovnoprávnych vzťahov zamestnancov Vojsk ministerstva vnútra a zamestnancov Železničného vojska sa do 31. decembra 2002 nemenia; od 1. januára 2003 sa prechod týchto práv a povinností voči prevedeným zamestnancom spravuje ustanoveniami všeobecného predpisu. 30) 

§ 19
Zrušovacie  ustanovenia

Zrušujú sa:
1.  zákon č. 540/1990 Zb. o Generálnom inšpektorovi ozbrojených síl Českej a Slovenskej Federa-    
     tívnej republiky,
2. zákon Národnej rady Slovenskej republiky č. 3/1993 Z. z. o zriadení Armády Slovenskej republiky v znení zákona Národnej rady Slovenskej republiky č. 263/1994 Z. z., zákona Národnej rady Slovenskej republiky č. 166/1995 Z. z., nálezu Ústavného súdu Slovenskej republiky č. 4/1997 Z. z., zákona č. 343/1997 Z. z. a zákona č. 269/1999 Z. z,
3.  §  1 odsek 4 zákona Národnej rady Slovenskej republiky č. 16/1993 Z. z. o Kancelárii preziden- 
     ta Slovenskej republiky,
4.  § 175 až 178 zákona č. 370/1997 Z. z. o vojenskej službe.

§ 20
Účinnosť

	Tento zákon nadobúda účinnosť 1. marca 2002.